यकीनन जब बॉक्स ऑफिस पर टाइगर की जोरदार दहाड़ जारी हो और उसकी इसी दहाड़ के खौफ में कोई बॉलिवुड मूवी रिलीज़ तक नहीं हुई हो, ऐसे में बॉक्स आफिस पर हॉलिवुड से 'जुमानजी' का दस्तक देना ही बड़ी बात है। ऐसा भी नहीं 'जुमानजी' के फैन्स में फिल्म का क्रेज न हो। रिलीज़ से पहले फिल्म की अडवांस बुकिंग पर अच्छा-खासा रिस्पॉन्स मिला तो दर्शकों में फिल्म के क्रेज का अंदाज लगाकर मल्टिप्लेक्स संचालकों ने इस मूवी को औसतन चार से सात शोज में अपने यहां प्रदर्शित किया। वैसे अगर हम 'जुमानजी' की बात करें तो फैन्स को इसके लिए बेहद लंबा इंतजार करना पड़ा, करीब 22 साल पहले 'जुमानजी' रिलीज़ हुई तो फिल्म ने दुनिया भर में अच्छा बिज़नस किया। दरअसल, 'जुमानजी' दो बच्चों की कहानी है जो बोर्ड गेम खेलते वक्त एक ऐसा गेम शुरू कर बैठते हैं जिसका अंत उनकी समझ से परे है। 'जुमानजी' के इस अद्भुत गेम की सबसे बड़ी खासियत यही है कि यह गेम हर अगली चाल के साथ और ज्यादा खतरे और नए-नए चैलेंज लेकर आता है। अगर हम 22 साल पहले रिलीज़ हुई फिल्म की बात करें तो उस फिल्म में रॉबिन विलियम्स ने लीड किरदार निभाया था। अब जब बरसों बाद 'जुमानजी' की जोरदार वापसी यानी फिल्म का सिक्वल रिलीज हुआ है तो इस बार सब कुछ बदला बदला सा है। इस बार जुमानजी का यह अनोखा गेम बोर्ड पर नहीं खेला जा रहा, बल्कि अब यह ऐसे खतरनाक विडियो गेम में तब्दील हो चुका है जो खेलने वाले को अंदर की ओर खींच लेता है, यानी इस नई गेम को खेलने वाले खुद जंगल पहुंच जाएंगे और वहीं पर यह खेल खेलेंगे। यह फिल्म पिछली फिल्म से अलग एक ऐसी फिल्म है जो दर्शकों की हर क्लास को अंत तक अपने साथ बांधने का दम रखती है।  स्टोरी प्लॉट : एक हाईस्कूल में स्टडी कर रहे चार स्टूडेंट्स को अपने स्कूल के स्टोररूम को पूरी तरह से साफ करने की सजा दी जाती है। स्टोर की सफाई कर रहे इन चारों स्टूडेंटस को यहीं एक कोने में पड़ा बोर्ड गेम जुमानजी मिलता है, इसी गेम में करीब बाइस साल पहले रॉबिन लापता हुए थे, इन चारों को बोर्ड गेम खेलने में खास दिलचस्पी नहीं है, ऐसे हालात में जुमानजी भी विडियो गेम में तब्दील हो जाता है। विडियो गेम खेलते हुए यह चारों स्टूडेंट पूरी तरह से इस विडियो गेम में समा जाते हैं। स्टोरी में टिवस्ट उस वक्त आता है जब इन चारों का माइंड किसी दूसरे में प्रवेश कर जाता है। अब इन सभी के लिए सबसे बडा चैलेंज खुद को जिंदा रखने के साथ-साथ इस विडियो गेम से खुद को बाहर निकालना भी है। इस जर्नी को डायरेक्टर ने बेहद दमदार ढंग से पर्दे पर पेश किया है। जंगल से बाहर आने की लगातार कोशिश में ये चारों क्या-क्या करते हैं, यह देखना बेहद दिलचस्प है।थ्री डी तकनीक में बनी इस फिल्म की फटॉग्रफी गजब की है, जंगली जानवरों के सीन को बेहद दमदार ढंग से कुछ ऐसे अंदाज में फिल्माया गया है कि कुछ सीन में आपको लगेगा कि आप हॉल में नहीं बैठे बल्कि किसी घने जंगल के बीच खूंखार जानवरों के बीच हैं। डायरेक्टर जेक कासडन ने इस बरसों पुरानी कहानी को इस बार नए स्टाइल में पेश किया है तभी तो इस बार गेम कार्ड बोर्ड से तब्दील होकर विडियो गेम में बदल चुकी है। फिल्म की रफ्तार आपको कहानी और किरदारों के साथ बांधकर रखने में कामयाब है, इस वीकेंड में आप फैमिली के साथ जंगल की अडवेंचर जर्नी करने के मूड में हैं तो 'जुमानजी' आपको पसंद आ सकती है। क्यों देखें : शानदार फटॉग्रफी, अरसदार चौंका देने वाले थ्री डी इफेक्ट्स वाले सीन इस फिल्म की खासियत हैं। ऐसे में फिल्म को थ्री डी थिअटर में देखना ठीक रहेगा।